A Bizottság 1304/91/EGK rendelete

(1991. május 17.)

a Tanács 1035/72/EGK rendeletének IIa. címe alatt a héjas gyümölcsökre és a szentjánoskenyérre előírt sajátos intézkedések részletes szabályainak megállapításáról szóló 2159/89/EGK bizottsági rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3920/90/EGK rendelettel módosított [1], a gyümölcs- és zöldségpiac közös szervezéséről szóló, 1972. május 18-i 1035/72/EGK tanácsi rendeletre [2] és különösen annak 14g. cikkére,

mivel a legutóbb a 3403/89/EGK rendelettel módosított [3] 2159/89/EGK rendelet [4] rendelkezett arról, hogy a végrehajtás során módosítani lehet a minőséget és az értékesítést javító terveket; mivel meg kell állapítani azokat a feltételeket, amelyek mellett a tervmódosítási kérelmeket el lehet fogadni; mivel olyan kérelmek esetében, amelyek célja, hogy figyelembe vegyék a termelői szervezethez új tagok csatlakozása következtében az érintett ültetvények területének megnövekedését, mindenfajta változást meg kell vizsgálni a tervek végrehajtásában és ezeknek a szervezeteknek a működésében eltelt bizonyos időszak után, amely időszaknak lehetővé kell tennie, hogy megítéljék a szervezetek stabilitását és a tervek végrehajtásában azok jóváhagyását követően elért haladást;

mivel biztosítani kell, hogy a közösségi pénzügyi eszközöket megfelelően használják fel; mivel ebből a célból korlátozni kell a minőséget és értékesítést javító tervek végrehajtásának éves szakaszaira nyújtott előlegek százalékát, és egy éves szakaszra vonatkozó kifizetést csak akkor lehet jóváhagyni, ha a megelőző év éves szakaszára ténylegesen teljesítettek kifizetést; mivel rendelkezni kell annak biztosításáról is, hogy a benyújtott háttérdokumentumok lehetővé tegyék az ültetvények teljes területén végzett munka előrehaladásának figyelemmel kísérését és ellenőrzését;

mivel a Gyümölcs- és Zöldségpiaci Irányítóbizottság nem nyilvánított véleményt az elnöke által megállapított határidőn belül,

ELFOGADTA EZT A RENDELETET:

1. cikk

A 2159/89/EGK rendelet a következőképpen módosul:

1. A 8. cikk (4) bekezdés helyébe a következő rendelkezés lép:

"4 Ha tervmódosítási kérelemről van szó, az illetékes hatóság a benyújtott háttérdokumentumok részletes vizsgálata alapján hozza meg döntését, a (2) bekezdés második albekezdésében megállapított kritériumokat figyelembe véve, és az ebben a bekezdésben foglalt eljárásnak megfelelően. A tervben foglalt terület kiterjesztésére vonatkozó szándékra hivatkozva csak egy módosítási kérelmet lehet készíteni, különösen a tagtermelők számában bekövetkezett növekedést követően, és ezt is csak a terv jóváhagyásától számított negyedik évtől. A kérelemhez jelentést csatolnak, amely tartalmazza a tervben érintett szervezet ültetvényeinek összterületében új tagok csatlakozása vagy tagok eltávozása következtében a terv beadása után bekövetkezett változásokat, és kifejti a terv megvalósításában a jóváhagyás óta elért haladást.

Az illetékes hatóság ezekkel a kérésekkel kapcsolatban a (2) bekezdés második albekezdésében említett különböző szempontok alapján, a terv végrehajtásában tett haladás helyszíni szemléjének megtartása után, valamint a tervmódosítási kérelem minden háttérdokumentuma alapján hozza meg döntését. Ennek a szemlének a jelentését csatolják a Bizottsághoz küldött tájékoztatáshoz, a fenti bekezdésnek megfelelően.

A módosított terv megvalósításának határideje semmilyen körülmények között nem lépheti túl az eredetileg megállapított határidőt."

2. A 8. cikk (5) bekezdése a következő albekezdéssel egészül ki:

"Az illetékes hatóság a terv által érintett ültetvények területében bekövetkezett minden olyan csökkenést feljegyez, amely a termelői szervezet tagjai számának csökkenéséből következik."

3. A 19. cikk harmadik albekezdése a következőkkel egészül ki:

"A támogatási kérelmek minden szükséges információt tartalmaznak, amely lehetővé teszi, hogy megállapítható legyen az ültetvény olyan részének a földrajzi helye, amelyen a szóban forgó éves szakasz alatt minden típusú munkát elvégeztek. A számlák és a háttérdokumentumok tételes hivatkozást tartalmaznak az ültetvénynek annak a részére, amelyen az adott munkát elvégezték."

4. A 22a. cikk (3) bekezdése helyébe a következő rendelkezés lép:

"3 A terv végrehajtásához nyújtott támogatás esetén előlegkérelmet lehet benyújtani a VII. mellékletben foglalt formában, a terv jóváhagyását követően. A terv megvalósításának minden egyes évében csak egy kérelmet lehet benyújtani, annak igazolásával együtt, hogy a terv éves szakaszának végrehajtását megkezdték. Ezt az igazolást úgy állítják össze, hogy a háttérdokumentumok a VII. melléklet 7. pontjában említett becslésnek legalább az 50 %-ára vonatkoznak. A kérelem minden szükséges információt tartalmaz ahhoz, hogy azonosítsák az ültetvénynek azt a részét, amelyen az adott éves szakaszban végzett különböző típusú munkák folynak.

A közösségi hozzájárulásból előlegként történt kifizetés nem lehet több, mint az 1035/72/EGK rendelet 14d. cikk (2) bekezdése szerint a Közösség éves pénzügyi hozzájárulására megállapított összeg 50 %-a. A kifizetés feltétele, hogy a tagállamnak a fenti cikkben meghatározott hozzájárulását 50 %-ban ténylegesen kifizették.

A megelőző albekezdésben jelzett előlegek összege azonban nem haladhatja meg a 790/89/EGK rendelet 2. cikkében megállapított összeg 50 %-át. Az előlegek maximális összege nemzeti valutára való átváltási árfolyamaként az előlegkérelmet megelőző szeptember 1-jén érvényes mezőgazdasági átváltási árfolyamot alkalmazzák.

Nem lehet előleget és támogatást kifizetni valamely terv végrehajtásának adott évi szakaszára, amíg a megelőző évi szakasszal kapcsolatos minden kifizetést nem teljesítettek, a 19. és 20. cikkben megállapított feltételek szerint."

5. A III. melléklet D 1. pontja a következőkkel egészül ki:

"A terv pontosan meg kell, hogy jelölje azokat a parcellákat, amelyeken az egyes intézkedéseket megvalósítják."

6. A VII. mellékletben:

a) az "A. Jogosult kiadások" cím alatti 4. pontban a "0,44" helyébe "0,275" lép;

b) a "B. Maximálisan engedélyezett előlegösszeg" cím alatti 1. pontban a "0,90" helyébe "0,50" lép.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. május 17-én.

a Bizottság részéről

Ray Mac Sharry

a Bizottság tagja

[1] HL L 375., 1990.12.31., 17. o.

[2] HL L 118., 1972.5.20., 1. o.

[3] HL L 328., 1989.11.14., 23. o.

[4] HL L 207., 1989.7.19., 19. o.

--------------------------------------------------